Ytrebygdsvegen skulle etter planen åpne 13. august i år. I stedet må bilistene vente til 20. mars 2015.

De to første trinnene, bybaneutbyggingen mellom sentrum og Nesttun, deretter Nesttun og Lagunen, gikk fortere og ble billigere enn budsjett.

Men for det tredje, og presumtivt enkleste trinnet, mellom Lagunen og Flesland har Bybanen utbygging gått på en smell.

SKULLE STENGES I ET ÅR

Den irske entreprenøren Mott McDonald har fått skylden for tregheten, og årsaken er at irske planer og norsk byråkrati har gått dårlig ihop.

Ytrebygdsvegen stengte 16. august i 2013 og skulle slik være stengt i omlag ett år. Nå blir det i stedet ett år og syv måneder, går det etter denne planen.

Bilistene har måttet finne seg i mye kø og omkjøring på Kokstad i snart et år.

Ole Wilhelm Mortensen, fungerende utbyggingsleder, beklager at det har gått som det har gått.

– Men det er samme årsak som vi har meldt tidligere. Vi har hatt problemer med tegningsunderlaget for brokonstruksjonene, som ikke har blitt godkjent hos myndighetene, sier han.

ÅPNER I 2016

Det er ikke bare i området ved Ytrebygdsvegen Bybanen utbygging har gått på forsinkelser på grunn av lav kvalitet på prosjekteringen.

– Men mye annet går nå etter planen, og i forhold til åpningen av Bybanen er det ikke noe nytt. Vi har tidligere meldt av vi nok blir noen måneder forsinket, men det blir åpning i løpet av 2016, sier Mortensen.